Document ID: 32002R2208

32002R2208
L 337/21
JURNALUL OFÍCIAL AL UNIUNII EUROPENE
REGULAMENTUL (CE) NR. 2208/2002 AL COMISIEI
din 12 decembrie 2002
de stabilire a normelor de aplicare a Regulamentului (CE) nr. 814/2000 al Consiliului privind acțiunile de informare în domeniul politicii agricole comune
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 814/2000 al Consiliului din 17 aprilie 2000 privind acțiunile de informare în domeniul politicii agricole comune (1), în special articolul 9,
Întrucât:
(1)
Ținând seama de experiența acumulată pe parcursul exercițiilor financiare din anii 2000, 2001 și 2002, este necesar să se modifice normele de punere în aplicare a Regulamentului (CE) nr. 814/2000, prevăzute în Regulamentul (CE) nr. 1557/2001 (2) al Comisiei, modificat de Regulamentul (CE) nr. 1366/2002 (3), pentru a ameliora programul. Având în vedere amploarea modificărilor necesare, ar trebui să se înlocuiască Regulamentul (CE) nr. 1557/2001 pentru a se asigura transparența pentru toți cei interesați.
(2)
Regulamentul (CE) nr. 814/2000 stabilește tipul și conținutul acțiunilor de informare din domeniul politicii agricole comune.
(3)
Cererea de propuneri constituie modul cel mai eficient și mai transparent de a garanta că posibilitățile de subvenții oferite de Regulamentul (CE) nr. 814/2000 se bucură de o publicitate cât mai largă și de a selecta cele mai bune acțiuni.
(4)
Este necesar să se precizeze în detaliu condițiile de eligibilitate a solicitanților, criteriile de excludere, criteriile generale de selecție și criteriile de acordare a subvențiilor prevăzute în articolul 3 alineatul 2 din Regulamentul (CE) nr. 814/2000.
(5)
Pentru a garanta protejarea intereselor financiare ale Comunității, la acordarea unui avans din plata subvenției este necesar să se solicite constituirea unei garanții echivalente.
(6)
Pentru ca un număr cât mai mare de actori interesați să beneficieze de resursele financiare disponibile, acordarea unei rate de finanțare mai mare de 50 % nu trebuie să survină decât în mod excepțional.
(7)
Comisia adoptă o listă a beneficiarilor și a acțiunilor de informare finanțate. Pentru a stabili drepturile și obligațiile care decurg dintr-o decizie de subvenție, Comisia încheie o convenție cu beneficiarul. Fiecare convenție trebuie să cuprindă dispoziții explicite în ceea ce privește competența de control a Comisiei.
(8)
Informarea Comitetului Fondului European de Orientare și Garantare Agricolă (FEOGA), instituit prin Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (4), cu privire la acțiunile finanțate în temeiul prezentului regulament poate favoriza coordonarea între acțiunile desfășurate de statele membre și cele susținute de Comunitate.
(9)
Având în vedere termenul pentru publicarea cererii de propuneri, este necesar să se prevadă intrarea imediată în vigoare a prezentului regulament.
(10)
Măsurile prevăzute în prezentul regulament sunt conforme cu avizul Comitetului FEOGA,
ADOPTĂ PREZENTUL REGULAMENT:
Articolul 1
Sfera de aplicare
Prezentul regulament stabilește normele de punere în aplicare a acțiunilor de informare în domeniul politicii agricole comune sub formă de programe de activități și acțiuni punctuale eligibile pentru subvenție comunitară în conformitate cu articolul 2 alineatul 1 literele (a) și (b) din Regulamentul (CE) nr. 814/2000.
Articolul 2
Definiții
În sensul prezentului regulament:
(a)
„acțiune punctuală de informare”, prevăzută la articolul 2 alineatul 1 litera (b) din Regulamentul (CE) nr. 814/2000, înseamnă un eveniment de informare limitat fizic și în timp și care se realizează pe baza unui buget unic;
(b)
„program anual de activități”, prevăzut la articolul 2 alineatul 1 litera (a) din Regulamentul (CE) nr. 814/2000, înseamnă o serie de două până la cinci acțiuni punctuale de informare;
(c)
„acțiuni de informare” înseamnă acțiuni punctuale de informare, precum și programe anuale de activități.
Articolul 3
Cerere de propuneri
Comisia publică în Jurnalul Oficial al Comunităților Europene, în fiecare an până la 31 iulie cel târziu, o cerere de propuneri de acțiuni de informare în care se indică în special temele și tipurile de acțiuni, precum și obiectivele țintă prioritare, mijloacele de realizare, data limită pentru trimiterea propunerilor, perioada prevăzută pentru realizarea lucrărilor impuse de acțiuni, condițiile de eligibilitate, de selecție și de acordare, costurile eligibile și metoda de evaluare a cererilor pentru acordarea de subvenții.
Pentru anul 2002, cererea de propuneri se publică la 31 decembrie 2002 cel târziu.
Articolul 4
Condițiile de eligibilitate pentru ofertanți
(1) Organizațiile și asociațiile menționate la articolul 2 alineatul 1 litera (a) din Regulamentul (CE) nr. 814/2000 trebuie să îndeplinească următoarele condiții:
(a)
să fie organisme private; în cazul organizațiilor sau al asociațiilor care reunesc alte organizații sau asociații, acestea din urmă trebuie, de asemenea, să fie private; în cazul în care un program anual de activități se realizează în parteneriat, partenerii trebuie să fie, de asemenea, organisme private;
(b)
să aibă scop nelucrativ;
(c)
să fi fost înființate într-un stat membru de cel puțin doi ani.
(2) Persoanele prevăzute la articolul 2 alineatul 1 litera (b) din Regulamentul (CE) nr. 814/2000 trebuie să fi fost constituite legal într-un stat membru de cel puțin doi ani.
(3) În cazul în care convenția prevăzută la articolul 8 prevede plata unei prefinanțări din subvenție, ofertantul constituie o garanție bancară în sumă echivalentă, conform modelului indicat de Comisie.
Garanția în cauză nu se solicită dacă ofertantul este un organism public.
Articolul 5
Cauzele excluderii ofertanților
Nu pot beneficia de subvenții solicitanții care, în momentul procedurii de acordare a subvenției, se află într-una din situațiile următoare:
(a)
se află în sau fac obiectul unei proceduri de faliment, de lichidare, de insolvabilitate sau de reorganizare, de încetare a activității, sau se află în orice altă situație echivalentă ca urmare a unei proceduri de același tip prevăzute în legislațiile și reglementările naționale;
(b)
au făcut obiectul unei condamnări pronunțate printr-o hotărâre judecătorească definitivă pentru orice delict care le afectează moralitatea profesională;
(c)
au comis, în domeniul profesional, o eroare gravă constatată prin orice mijloc și care poate fi probată de către autoritățile de acordare a subvenției;
(d)
nu și-au îndeplinit obligațiile privind plata contribuțiilor la asigurările sociale sau obligațiile privind plata impozitelor conform dispozițiilor legale din statul în care sunt stabiliți sau din statul în care se află autoritatea de contractare sau din statul în care trebuie să se execute contractul;
(e)
au făcut obiectul unei condamnări definitive pentru fraudă, corupție, participare la o organizație criminală sau orice altă activitate ilegală care aduce atingere intereselor financiare ale Comunităților;
(f)
ca urmare a procedurii de atribuire a unui alt contract sau de acordare de subvenții finanțate din bugetul comunitar, s-a constatat că au comis nereguli grave de execuție prin nerespectarea obligațiilor contractuale;
(g)
s-au făcut vinovați de fals în declarații la furnizarea informațiilor solicitate.
Articolul 6
Criteriile de selecție și de atribuire a acțiunilor
(1) Pentru a putea beneficia de o finanțare comunitară, ofertantul trebuie să își dovedească capacitatea tehnică, precum și capacitatea financiară.
(2) Subvențiile se acordă pe baza criteriilor de calitate și a raportului cost/eficiență stabilite în cererea de propuneri.
Articolul 7
Rata ajutorului financiar
(1) Rata maximă a finanțării comunitare pentru acțiunile selecționate pentru finanțare este de 50 % din costurile eligibile.
(2) Pentru fiecare acțiune punctuală de informare, la cererea ofertantului, rata maximă de finanțare comunitară poate să ajungă la 75 % din costurile eligibile dacă acțiunea în cauză este de natură excepțională, conform definiției din cererea de propuneri.
Articolul 8
Convenția
(1) Pe baza criteriilor prevăzute în prezentul regulament și a cererii de propuneri, Comisia adoptă lista beneficiarilor finanțării comunitare și sumele acordate.
(2) Drepturile și obligațiile care decurg din decizia Comisiei de acordare a subvențiilor fac obiectul unei convenții între Comisie și beneficiari.
Articolul 9
Caracterul anual
Subvențiile se acordă pe o bază strict anuală și nu garantează nici un drept în acest sens în anii următori, chiar dacă acțiunea este cuprinsă în cadrul unei strategii multianuale.
Articolul 10
Informarea Comitetului FEOGA
Comitetul FEOGA este informat:
(a)
cu privire la conținutul cererii de propuneri, înainte de publicarea acesteia;
(b)
cu privire la acțiunile punctuale de informare și la programele anuale de activități care au beneficiat de subvenții;
(c)
cu privire la activitățile desfășurate la inițiativa Comisiei, prevăzute la articolul 2 alineatul 1 litera (c) din Regulamentul (CE) nr. 814/2000.
Articolul 11
Publicarea
În fiecare an se publică în Jurnalul Oficial al Comunităților Europene o listă a beneficiarilor și a acțiunilor de informare finanțate în cadrul prezentului regulament, indicându-se suma și rata ajutorului financiar.
Articolul 12
Abrogarea
Regulamentul (CE) nr. 1557/2001 se abrogă. Regulamentul se aplică în continuare pentru acțiunile de informare aprobate de Comisie înainte de intrarea în vigoare a prezentului regulament.
Articolul 13
Intrarea în vigoare
Prezentul regulament intră în vigoare în ziua publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 decembrie 2002.

Labels: 4
2
19
3
6
12
15